HU Az Európai Unió Hivatalos Lapja L 60/59

A BIZOTTSÁG (EU) 2016/314 RENDELETE

(2016. március 4.)

a kozmetikai termékekről szóló 1223/2009/EK európai parlamenti és tanácsi rendelet III. mellékletének módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a kozmetikai termékekről szóló, 2009. november 30-i 1223/2009/EK európai parlamenti és tanácsi rendeletre (1) és különösen annak 31. cikke (1) bekezdésére,

mivel:

(1) Az 1223/2009/EK rendelet még nem szabályozza a kozmetikai termékekben használt dietilén-glikol-monoetil-étert (DEGEE, INCI név: ethoxydiglycol).

(2) A DEGEE a francia hatóságok által végzett kockázatelemzés tárgya volt, amelynek következtében megállapították (2), hogy biztonságos a fogyasztók számára, amennyiben a szájápolási termékek kivételével valamennyi kozmetikai termékben legfeljebb 1,5 %-os koncentrációban van jelen. A határozatról a Bizottság és a tagállamok a 76/768/EGK tanácsi irányelv (3) 12. cikke szerint értesítést kaptak. Ennek következtében a Bizottság megbízta a fogyasztási cikkek tudományos bizottságát (FCTB), hogy adjon ki véleményt a francia határozat által korlátozott valamennyi glikoléter biztonságáról.

(3) Az FCTB, amelyet később a 2008/721/EK (4) bizottsági határozat értelmében a fogyasztók biztonságával foglalkozó tudományos bizottság (FBTB) váltott fel, 2006. december 19-én (5), 2008. december 16-án (6), 2010. szeptember 21-én (7) és 2013. február 26-án (8) a DEGEE-re vonatkozóan tudományos szakvéleményeket fogadott el.

(4) A FBTB megállapította, hogy a DEGEE legfeljebb 7 %-os (m/m) koncentrációja az oxidáló hajfestékkészítményekben, legfeljebb 5 %-os (m/m) koncentrációja a nem oxidáló hajfestékkészítményekben és legfeljebb 10 %-os (m/m) koncentrációja az egyéb leöblítendő termékek esetében nem jelent kockázatot a fogyasztók egészségére. Az FBTB továbbá azt is megállapította, hogy a DEGEE legfeljebb 2,6 %-os (m/m) koncentrációja nem jelent kockázatot a fogyasztók egészségére az egyéb nem szórófejes kozmetikai termékekben és a következő szórófejes kozmetikai termékekben: minőségi illatszerek, hajspray-k, izzadásgátlók, valamint dezodorok. Ugyanakkor a DEGEE száj- és szemápolási termékekben történő használatát az FBTB nem értékelte, ezért nem tekinthető biztonságosnak a fogyasztók számára.

(5) Az FBTB említett véleményei alapján a Bizottság úgy véli, hogy a DEGEE szabályozásának mellőzése veszélyt jelenthet az emberi egészségre nézve.

(6) Az 1223/2009/EK rendeletet ezért ennek megfelelően módosítani kell.

(7) Annak érdekében, hogy az ágazat elvégezhesse a termék receptúrájának szükséges kiigazításait, a fent említett korlátozások alkalmazását indokolt későbbre halasztani. A vállalkozásoknak e rendelet hatálybalépése után 12 hónapot kell biztosítani arra, hogy a követelményeknek megfelelő termékeket hozzanak forgalomba, valamint kivonják a piacról a nem megfelelő termékeket.

(8) Az ebben a rendeletben foglalt intézkedések összhangban vannak a Kozmetikai Termékek Állandó Bizottságának véleményével,

ELFOGADTA EZT A RENDELETET:

1. cikk

Az 1223/2009/EK rendelet III. melléklete e rendelet mellékletének megfelelően módosul.

2. cikk

2017. március 25-től kizárólag az e rendelet követelményeinek megfelelő kozmetikai termékek hozhatók forgalomba és forgalmazhatók az Unióban.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. március 4-én. a Bizottság részéről az elnök Jean-Claude JUNCKER

(1) HL L 342., 2009.12.22., 59. o.

(2) Ministère de la Santé et des Solidarités. Décision du 23 novembre 2005 soumettant à des conditions particulières et à des restrictions la fabrication, le conditionnement, l'importation, la distribution en gros, la mise sur le marché à titre gratuit ou onéreux, la détention en vue de la vente ou de la distribution à titre gratuit ou onéreux et l'utilisation de produits cosmétiques contenant certains éthers de glycol, Journal officiel, no 291 du 15 décembre 2005, http://www.journal-officiel.gouv.fr/frameset.html.

(3) A Tanács 1976. július 27-i 76/768/EGK irányelve a kozmetikai termékekre vonatkozó tagállami jogszabályok közelítéséről (HL L 262., 1976.9.27., 169. o.).

(4) A Bizottság 2008. szeptember 5-i 2008/721/EK határozata a fogyasztók biztonsága, a közegészségügy és a környezet területén a tudományos bizottságok tanácsadói szerkezetének kialakításáról és a 2004/210/EK határozat hatályon kívül helyezéséről (HL L 241., 2008.9.10., 21. o.).

(5) SCCP/1044/06, http://ec.europa.eu/health/ph_risk/committees/04_sccp/docs/sccp_o_082.pdf

(6) SCCP/1200/08, http://ec.europa.eu/health/ph_risk/committees/04_sccp/docs/sccp_o_161.pdf

(7) SCCS/1316/10, http://ec.europa.eu/health/scientific_committees/consumer_safety/docs/sccs_o_039.pdf

(8) SCCS/1507/13, http://ec.europa.eu/health/scientific_committees/consumer_safety/docs/sccs_o_119.pdf